ՏԵՂԵԿԱՆՔ-ՀԻՄՆԱՎՈՐՈՒՄ

Համաձայն ՀՀ կառավարության 2018 թվականի դեկտեմբերի 27-ի «Հայաստանի Հանրապետության 2019 թվականի պետական բյուջեի կատարումն ապահովող միջոցառումների մասին» № 1515-Ն որոշմամբ (այսուհետ՝ Որոշում) հաստատված № 5 հավելվածի № 8 աղյուսակի «1148 Արտադպրոցական դաստիարակության» ծրագրի «11006 Արտադպրոցական դաստիարակություն հասարակական կազմակերպությունների կողմից» միջոցառման իրականացման համար 2019 թվականի պետական բյուջեից 626,311,000 ՀՀ դրամի չափով ֆինանսական հատկացումը նախատեսված է հատկացնել դրամաշնորհային մրցույթի արդյունքում հաղթող ճանաչված կազմակերպություններին:

Մինչդեռ մինչև 2018 թվականը ներառյալ վերոնշյալ ծրագրի իրականացման համար գումար է ծրագրվել և «Նվիրատվություններ այլ շահույթ չհետապնդող կազմակերպություններին» հոդվածով հատկացվել ՀՀ սպորտի և երիտասարդության հարցերի նախարարության համակարգում գործող երեք մարզական հասարակական կազմակերպությունների՝ «Հայաստան», Հայաստանի «Սևան» և Հայաստանի «Դինամո»:

Քանի որ 2019 թվականի բյուջետային հայտի կազմվել է հիմք ընդունելով վերոնշյալ հասարակական կազմակերպությունների ներկայացրած հայտերը և հիմնավորող փաստաթղթերը, ուստի որոշման № 11 հավելվածի № 11.16 և № 11.1 հավելվածի № 11.1.22 աղյուսակներում որպես արդյունքի չափորոշիչներ են հաստատվել հենց այս 3 հասարակական կազմակերպությունների թիվը, սաների թվաքանակը և այնտեղ առկա մարզադպրոցների թիվը:

Հարկ է նշել, որ Նախարարի 2019 թվականի հունվարի 10-ի № 1-Ա/1 հրամանով ՀՀ սպորտի և երիտասարդության հարցերի նախարարությունը ստեղծել է մրցույթի հանձնաժողով հաստատել կազմը և ՀՀ կառավարության 2003 թվականի № 1937-Ն որոշմամբ սահմանված կարգով իրականացրել է մրցույթ:

Մրցույթը անվանական բնույթ չի կրել այլ իրականացվել է հիմք ընդունելով արդեն իսկ հաստատված ոչ ֆինանսական արդյունքային չափորոշիչներին համապատասխան: Ներկայումս ՀՀ-ում գործում են հենց այս 3 կազմակերպությունները, որոնք լինելով արտադպրոցական դաստիարակություն իրականացնող մարզական հասարակական կազմակերպություն ունեն 22 մարզադպրոցներ, որտեղ էլ մարզվում են ավելի քան 5000 սան: Ընդ որում տարեսկզբից չխախտելով ուսումնամարզական պրոցեսի անընդհատությունը հասարակական կազմակերպություններում սաները շարունակում են անցկացնել իրենց պարապունքները:

Հաշվի առնելով տարիներով ձևավորված ավանդույթը և ցուցաբերած բարձր արդյունքները՝ ՀՀ սպորտի և երիտասարդության հարցերի նախարարությունը նպատակահարմար է համարում ծրագրված գումարները առաջին կիսամյակում հատկացնել այս հասարակական կազմակերպություններին՝ առանց մրցույթի տրամադրվող դրամաշնորհի ձևով:

Ուստի անհրաժեշտություն է առաջացել որոշման մեջ կատարել փոփոխություններ և լրացումներ: